CELEX: 62017TN0158
Language: el
Date: 2017-03-13 00:00:00
Title: Υπόθεση T-158/17: Προσφυγή-αγωγή της 13ης Μαρτίου 2017 — Post Telecom κατά ΕΤΕπ

8.5.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 144/54
            
         Προσφυγή-αγωγή της 13ης Μαρτίου 2017 — Post Telecom κατά ΕΤΕπ
   (Υπόθεση T-158/17)
   (2017/C 144/73)
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα-ενάγουσα: Post Telecom SA (Λουξεμβούργο, Λουξεμβούργο) (εκπρόσωποι: M. Thewes, C. Saettel και T. Chevrier, δικηγόροι)
   
      Καθής-εναγομένη: Ευρωπαϊκή Τράπεζα Επενδύσεων
   
      Αιτήματα
   
   Η προσφεύγουσα-ενάγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση της Ευρωπαϊκής Τράπεζας Επενδύσεων (ΕΤΕπ) που εμπεριέχεται στην επιστολή της ΕΤΕπ της 6ης Ιανουαρίου 2011, με την οποία κοινοποιήθηκε στην προσφεύγουσα-ενάγουσα η απόρριψη της προσφοράς την οποία είχε υποβάλει στο πλαίσιο του διαγωνισμού OP-1305 με τίτλο «Metropolitan area network and wide area network communication services for the European Investment Bank Group» («Υπηρεσίες επικοινωνίας δικτύου μητροπολιτικής περιοχής και δικτύου ευρείας περιοχής για τον Όμιλο της Ευρωπαϊκής Τράπεζας Επενδύσεων»), καθώς και την απόφαση περί αναθέσεως της συμβάσεως σε άλλο διαγωνιζόμενο·
            
         
               —
            
            
               να καλέσει την ΕΤΕπ, στο πλαίσιο ενός από τα μέτρα οργανώσεως της διαδικασίας που προβλέπονται στο άρθρο 89 του Κανονισμού Διαδικασίας του Γενικού Δικαστηρίου, άλλως στο πλαίσιο της διεξαγωγής αποδείξεων που προβλέπεται στο άρθρο 91 του εν λόγω κανονισμού, να διευκρινίσει αν είχε οποιαδήποτε επαφή με την TELINDUS σχετικά με τη διαδικασία διαγωνισμού είτε πριν είτε μετά την υποβολή των προσφορών, ιδίως για περαιτέρω διευκρινίσεις όσον αφορά την τεχνική λύση της TELINDUS, και ενδεχομένως, να την υποχρεώσει να προσκομίσει κάθε έγγραφο που εντάσσεται στο πλαίσιο σχετικής ανταλλαγής αλληλογραφίας με την TELINDUS· και να διατάξει την προσκόμιση κάθε εγγράφου του φακέλου του διαγωνισμού στο οποίο κατεγράφησαν οι επαφές που διεξήχθησαν μεταξύ της Ευρωπαϊκής Τράπεζας Επενδύσεων και της TELINDUS SA σχετικά με τη διαδικασία διαγωνισμού είτε πριν είτε μετά την υποβολή των προσφορών·
            
         
               —
            
            
               να υποχρεώσει την Ευρωπαϊκή Τράπεζα Επενδύσεων να της καταβάλει αποζημίωση ποσού 1 247 415,60 ευρώ λόγω εξωσυμβατικής ευθύνης·
            
         
               —
            
            
               να καταδικάσει την Ευρωπαϊκή Τράπεζα Επενδύσεων στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής-αγωγής της, η προσφεύγουσα-ενάγουσα προβάλλει τέσσερις λόγους ακυρώσεως.
   
               1.
            
            
               Ο πρώτος λόγος αντλείται από παραβίαση της αρχής της ίσης μεταχειρίσεως και της διαφάνειας, όσον αφορά τη μέθοδο αξιολογήσεως η οποία προβλέπεται στη συγγραφή υποχρεώσεων.
            
         
               2.
            
            
               Ο δεύτερος λόγος αντλείται από παράβαση της υποχρεώσεως αιτιολογήσεως ή από ανεπαρκή αιτιολογία, όσον αφορά, αφενός, την αξιολόγηση της προσφοράς του διαγωνιζόμενου στον οποίο ανατέθηκε η σύμβαση, καθώς και, αφετέρου, την αξιολόγηση της προσφοράς της προσφεύγουσας-ενάγουσας.
            
         
               3.
            
            
               Ο τρίτος λόγος αντλείται από πρόδηλη πλάνη εκτιμήσεως, παράβαση των όρων της συγγραφής υποχρεώσεων και παραβίαση της αρχής της ίσης μεταχειρίσεως, στις οποίες υπέπεσε η ΕΤΕπ, όσον αφορά την αξιολόγηση της προσφοράς του διαγωνιζόμενου στον οποίο ανατέθηκε η σύμβαση, και, ειδικότερα, την αξιολόγηση της προσφοράς του βάσει του τεχνικού κριτηρίου αριθ. 1.
            
         
               4.
            
            
               Ο τέταρτος λόγος αντλείται από σφάλμα εκ παραδρομής, πρόδηλη πλάνη εκτιμήσεως, παράβαση της συγγραφής υποχρεώσεων, παραβίαση της αρχής της αναλογικότητας και της ίσης μεταχειρίσεως, και κατάχρηση εξουσίας, στις οποίες υπέπεσε ΕΤΕπ, όσον αφορά την αξιολόγηση της προσφοράς της προσφεύγουσας-ενάγουσας. Ο λόγος αυτός διαιρείται σε δύο σκέλη:
               
                           —
                        
                        
                           το πρώτο σκέλος αντλείται από πλάνη κατά τη διαπίστωση των πραγματικών περιστατικών ή πρόδηλη πλάνη εκτιμήσεως, παράβαση της συγγραφής υποχρεώσεων, κατάχρηση εξουσίας και παραβίαση της αρχής της αναλογικότητας·
                        
                     
                           —
                        
                        
                           το δεύτερο σκέλος αντλείται από πρόδηλη πλάνη εκτιμήσεως.